بیگل انگت النور ہوٹل ءَ انت۔
چندن ساچ
ہما زمانگ ءَ کہ من کلانچ ءَ اتاں، نوکی بلوچی وانگ در برتگ ات گڑا ماہتاک بلوچی ہر وہد چہ پسنی ءَ لوٹائینتگ ات۔ ماہتاک بلوچی ءِ تہا یک نامے مدام دیستگ ات۔ آ نام بیگ محمد بیگل ئیگ ات۔ بیگل ءِ چیزانی وانگ من ءَ مُدام وش بوتگ ات۔ پرچا کہ بیگل ءَ وانوک ہچبر ابیتک نہ کتگ ات۔ آئی ءَ برے لیاری ءِ بانکلینک والائیں ماسیانی کسہ کتگ اتنت ءُ برے وتی پرشتگیں پرپٹ ءُ برے دمکاں نشتگیں مردمانی کسہ۔۔۔۔۔ بیگ ءِ وانگ ءَ پد مُدام دل ءَ اومان کتگ ات کہ من ہم کراچی ءَ بہ گنداں۔ اودا ھشت چوک انت۔ بغدادی انت، چاکیواڑہ انت، لیمارکیٹ انت۔ میوہ شاہ کبرستان انت۔ شیرشاہ کبرستان انت۔ اِے درستیں جاہ بیگل ءِ وشیں نبشتانکانی تہا من دیستگ ات۔
پدا کہ وہدے کراچی ءَ اتکاں۔ ہو تہ گنداں لیاری انت، لیمارکیٹ، میوہ شاہ کبرستان، شیرشاہ کبرستان، چاکیواڑہ، بغدادی، ۔۔۔۔۔۔۔۔۔ بَلے فرق ایش ات کہ نوں اِدا مدام تیرانی توار گوشان کپتگ ات۔ آ چاگرد کہ بیگل ءِ نبشتانکانی ہما زمانگ ءِ بہر اتنت۔ بزانکہ سن 2001 ءُ 2003 ءِ آ چاگرد بدل بوتگ ات۔
پدا اِدا دیوان بوت انت۔ من ہمے دیواناں بہر زرت۔ نوں 2006 ات، اِدا استاد صبا دشتیاری ات، میر احمد دھانی ات ءُ دگہ بازیں مردم ہوار اتنت۔ جعمہ ہال لیاری، ملیر ءُ کش ءُ گور ئِے دمگاں دیوان بوتگ ات۔ بَلے من اِے دیواناں بیگل نہ دیستگ ات۔ پدا یک روچے دیوانے ءَ من مردے دیست کہ نزور ات۔ آئی ءَ تہاری ءِ سبب ءَ ونت نہ کُت۔ چماں عاجز ات۔ کمزور ات۔ ہمے مرد بیگل ات۔ بَلے دیوان ءَ من گوں بیگل ءَ دوچار نہ کپتاں۔
پدا بیگل گندگ نہ بوتگ ات۔ یک روچے من لیاری ءَ ھشت چوک ءَ النور ہوٹل ءَ نشتگ اتاں۔ اناگہ ءَ مردے ہوٹل ءَ پترت۔ اے مرد بیگل ات۔ ما شریں وڑے ءَ گند ءُ نند کُت۔ آئی ءَ کلم ءُ کاگد گون اتنت۔ چیزے ءِ نبشتہ کنگ ءَ اتکگ ات۔ ہمدا دو پنڈوک ہم اتک۔ یک کسانیں جنکوے ات ءُ دومی ماسی یے ات۔ بیگل ءَ بیست والا نوٹے کش ات ءُ داتنت کہ 10، 10 کلدار بزور ات۔ جنکو ءَ نوٹ چامپت ات ءُ تتک۔ ماسی ءِ دپ کوش ءَ بوت۔ بیگل ءَ کوکار کُت۔ 10 روپیہ اسکو دے دو۔ بَلے آئی ءَ ہوٹل ءِ دریگ ءَ چہ ڈن، پہ سوکلوئی بیگل ٹاٹا کُت۔ نہیں دوں گی، نہیں دوں گی۔۔۔۔ بیگل جزباتی بوت۔ میں کہتا ہوں اس کو بھی 10 روپیہ دے دو۔۔۔۔۔ بَلے آئی ءَ بیگل ءِ گپ نہ زرت ءُ شُت۔ پنڈوک ءِ اے وڑ کنگ ءَ چہ، بیگل تہ دیراں بے توار بوت۔ پدا کلم ئِے زرت ءُ چیزے نبشتہ کنگ ءَ بوت۔ ما چار ات۔ بیگل ءَ تکانسر مہ کن۔ ما بیگل رخصت کُت۔ مئے وہد ءَ نشتگ ات ءُ نبشتہ کنگ ءَ ات۔
مروچی بزانکہ 12 اپریل 2017 ءَ پدا من لیمارکیٹ ءَ ھشت چوک ءَ کمو گستا گل بلوچستان ہوٹل ءَ نشتگ ات ءُ گوں لہتیں سنگتاں لبزانک ءِ سرا پوتاری کنگ ءَ اتاں۔ تہ منیر ءِ میسج ءَ من ءَ دلپدرد کُت کہ بیگ محمد بیگل بیران بوتگ۔ منیر ءِ میسج ءِ وانگ ءَ پد دل گیمرت۔ بیا کہ بیگ محمد بیگل ءِ وڑیں ہستی ہم بیران بنت؟
پدا من ءَ گمان بوت ناں یار۔۔۔۔ بیگل زندگ انت۔ انگت النور ہوٹل ءَ ہما کرشی ءِ سرا نشتگ ءُ سیاہیں کلم ءَ گوں نبشتہ کنئگ ءَ انت۔۔۔۔۔۔ دوئیں پنڈوک ہر روچ کاینت۔ بیگل آیاں بیستی یے دنت۔ کسان عمریں پنڈوک بیستی ءَ چامپیت ءُ تچیت۔ بیگل کوکار کنت۔ او ترا گشگ ءَ یاں۔ ایشی ءَ ہم دھی یے بدئے گوں۔۔۔ بَلے آ تچیت، ءُ بیگل پدا وتی کسہ ءِ کارستاں نز کاریت۔ ماسی جماعتی بانکلینک والا، یوسف سوریں ماہی والا، سومار چولا والا، گل خان بار والا، اے درست یکجاہ بنت ءُ بیگل ءِ کلم سُران کنت۔۔۔۔۔۔ اِے سفر ہمے وڑا روان کنت ءُ دوئیں پنڈوک ہم ہر روچ کاینت۔۔۔۔۔۔